Sodba IV Ips 69/2012
Sodna praksa Vrhovnega sodišča, 2013-02-19

PREKRŠKOVNO PROCESNO PRAVO - PREKRŠKI - IZVRŠEVANJE KAZENSKIH SANKCIJ - VARNOST CESTNEGA PROMETA

sankcije za prekršek - kazenske točke v cestnem prometu s prenehanjem veljavnosti vozniškega dovoljenja - vsota doseženih kazenskih točk - prenehanje veljavnosti vozniškega dovoljenja - izvrševanje - zastaranje izvršitve sankcije

Iz določbe tretjega odstavka 22. člena ZP-1 je mogoče razbrati dva temeljna pogoja za izrek sankcije prenehanja veljavnosti vozniškega dovoljenja: (i) da je storilec prekrška s pravnomočnimi odločbami za prekrške, storjene v obdobju treh let, dosegel oziroma presegel 18 kazenskih točk ter (ii) da sodišče izda sklep o prenehanju veljavnosti vozniškega dovoljenja pred potekom dveh let od pravnomočnosti zadnje odločbe, s katero je storilec dosegel oziroma presegel 18 kazenskih točk. Treba pa je upoštevati še tretji pogoj, to je, (iii) da so posamezne kazenske točke, ki jih sodišče upošteva v sklepu o prenehanju vozniškega dovoljenja v skupnem seštevku kazenskih točk, tudi (zakonito) izvršene

vpisane v evidenco kazenskih točk pred potekom relativnega zastaralnega roka za zastaranje izvršitve sankcije za prekršek.

Zahteva za varstvo zakonitosti se zavrne.

1. Okrajno sodišče v Slovenj Gradcu je s sklepom

76/2011 z dne 27. 10. 2011 S. S. izreklo prenehanje veljavnosti vozniškega dovoljenja za vse kategorije motornih vozil, ki so bile na dan 16. 12. 2006 vpisane v njegovo vozniško dovoljenje. Višje sodišče v Mariboru je s sklepom EPVDp 225/2011 z dne 16. 3. 2012 ob reševanju storilčeve pritožbe sklep sodišča prve stopnje po uradni dolžnosti spremenilo tako, da se storilcu ne izreče prenehanje veljavnosti vozniškega dovoljenja.

2. Zoper pravnomočni sklep je zahtevo za varstvo zakonitosti vložila vrhovna državna tožilka. V zahtevi navaja, da je stališče sodišča prve stopnje drugačno od stališča pritožbenega sodišča. Po mnenju prvostopenjskega sodišča vpis kazenskih točk v evidenco ne povzroči pravnih posledic ter da je za zastaranje izvršitve sankcije pomembna le določba tretjega odstavka 22. člena Zakona o

prekrških (v nadaljevanju ZP-1) kot specialnega predpisa, po kateri izrek sankcije prenehanja veljavnosti vozniškega dovoljenja ni dopusten, če pretečeta dve leti od pravnomočnosti odločbe o prekršku, s katero so bile izrečene kazenske točke v cestnem prometu, zaradi katerih je storilec dosegel število točk, ki ima za posledico prenehanje veljavnosti vozniškega dovoljenja. Vrhovnemu sodišču predlaga, da ugotovi kršitev zakona, ne da bi navedla, kateri zakon oziroma posamezno določbo zakona je s svojo odločbo kršilo pritožbeno sodišče, niti na kakšen način naj bi do te kršitve prišlo.

3. Vrhovno sodišče je zahtevo za varstvo zakonitosti na podlagi drugega odstavka 423. člena Zakona o kazenskem postopku (v nadaljevanju ZKP) v zvezi s 171. členom ZP-1 poslalo storilcu, ki pa se o njej ni izjavil.

4. V obravnavanem primeru je Okrajno sodišče v Slovenj Gradcu S. S. izreklo prenehanje veljavnosti vozniškega dovoljenja za vse kategorije motornih vozil, ki so bile vpisane v njegovo vozniško dovoljenje na dan 16. 12. 2006, ker je v

obdobju od 19. 12. 2008 do 13. 11. 2009 po Zakonu o varnosti cestnega prometa (v nadaljevanju ZVCP-1), kot voznik motornega vozila B kategorije presegel 18 kazenskih točk. Iz obrazložitve sklepa izhaja, da je storilec v obdobju, krajšem od treh let (od 19. 12. 2008 do 13. 11. 2009) kot voznik motornega vozila dosegel 33 kazenskih točk, in sicer 7 kazenskih točk s plačilnim nalogom Postaje prometne policije Celje, ki je postal pravnomočen dne 19. 12. 2008, 10 kazenskih točk s sodbo Okrajnega sodišča v Celju, ki je postala pravnomočna dne  21. 5. 2009, 6 kazenskih točk s sodbo Okrajnega sodišča v Celju, ki je postala pravnomočna dne 21. 5. 2009 ter 10 kazenskih točk s sodbo Okrajnega sodišča v Slovenskih Konjicah, ki je postala pravnomočna dne 13. 11. 2009.

5. Višje sodišče v Mariboru je z izpodbijanim sklepom ob reševanju storilčeve pritožbe sklep sodišča prve stopnje po uradni dolžnosti spremenilo in odločilo, da se storilcu ne izreče prenehanje veljavnosti vozniškega dovoljenja. Iz razlogov sklepa izhaja, da je iz potrdila Ministrstva za pravosodje z dne 10. 6. 2011, ki ga je storilec priložil pritožbi, razvidno, da je imel S. S. na dan 10. 6. 2011 v skupni evidenci kazenskih točk vpisanih le 17 kazenskih točk, in sicer 7 kazenskih točk po pravnomočnem plačilnem nalogu Postaje prometne policije Celje z dne 10. 12. 2008 in 10 kazenskih točk po pravnomočni sodbi Okrajnega sodišča v Slovenskih Konjicah z dne 19. 2. 2009. Iz obvestila Ministrstva za pravosodje z dne 16. 9. 2011 (na njegovi podlagi je sodišče izdalo sklep o prenehanju veljavnosti vozniškega dovoljenja) izhaja, da je bilo storilcu po izdanem potrdilu z dne 10. 6. 2011, v skupno evidenco kazenskih točk vpisanih še 16 kazenskih točk, ki so mu bile izrečene s sodbo Okrajnega sodišča v Celju z dne 24. 11. 2008, ki je postala pravnomočna dne 21. 5. 2009. Sodišče je zaključilo, da je ugotovitev sodišča prve stopnje, da je imel storilec na dan 16. 9. 2011 v skupni evidenci kazenskih točk vpisanih 33 kazenskih točk in ne zgolj 17, sicer pravilna, vendar pa je bilo 16 kazenskih točk, izrečenih s sodbo Okrajnega sodišča v Celju, ki je postala pravnomočna dne 21. 5. 2009, vpisanih v skupno evidenco kazenskih točk šele 14. 9. 2011, to je po preteku dveh let od pravnomočnosti sodbe.

6. V skladu z določbo petega odstavka 202. člena ZP-1 stransko sankcijo kazenskih točk v cestnem prometu izvrši okrajno sodišče, ki je odločalo o prekršku na prvi stopnji, po določbah zakona, ki ureja izvrševanje kazenskih sankcij. Zakon o izvrševanju kazenskih sankcij (v nadaljevanju ZIKS-1) v 138. členu določa, da se kazenske točke v cestnem prometu izvrši z vpisom v evidenco,

predpisano z zakonom, ki ureja prekrške. Zastaranje izvršitve sankcije za prekršek (torej tudi stranske sankcije kazenskih točk v cestnem prometu) je urejeno v 44. členu ZP-1, ki v prvem odstavku določa, da se izrečene sankcije za prekršek ne smejo začeti izvrševati, če pretečeta dve leti od dneva, ko je odločba, s katero je bila sankcija izrečena, postala pravnomočna (relativno zastaranje izvršitve sankcije).

7. Po določbi tretjega odstavka 22. člena ZP-1 sodišče izreče prenehanje veljavnosti vozniškega dovoljenja za vse kategorije motornih vozil, za katere je storilec imel dovoljenje, ko je storil prekršek, s katerim je dosegel predpisano število kazenskih točk, če voznik v času treh let doseže ali preseže 18 kazenskih točk v cestnem prometu. Izrek sankcije prenehanja veljavnosti vozniškega dovoljenja ni dopusten, če pretečeta dve leti od pravnomočnosti odločbe o prekršku, s katero so bile izrečene kazenske točke v cestnem prometu, zaradi katerih je storilec dosegel število kazenskih točk, ki ima za posledico prenehanje veljavnosti vozniškega dovoljenja. Za izrek sankcije se smiselno uporabljajo določbe ZP-1 o zastaranju izvršitve sankcije. Iz navedene določbe je mogoče razbrati dva temeljna pogoja za izrek sankcije prenehanja veljavnosti vozniškega dovoljenja; (i) da je storilec prekrška s pravnomočnimi odločbami za prekrške, storjene v obdobju treh let, dosegel oziroma presegel 18 kazenskih točk ter (ii) da sodišče izda sklep o prenehanju veljavnosti vozniškega dovoljenja pred potekom dveh let od pravnomočnosti zadnje odločbe, s katero je storilec dosegel oziroma presegel 18 kazenskih točk.

8. V obravnavanem primeru je pritožbeno sodišče ugotovilo, da je bilo 16 od 33 kazenskih točk, ki jih je sodišče prve stopnje upoštevalo pri izreku prenehanja veljavnosti vozniškega dovoljenja, v skupno evidenco kazenskih točk vpisanih, to je izvršenih, šele po poteku dveh let od pravnomočnost sodbe o prekršku, s katero so bile te točke izrečene, torej po poteku dveletnega zastaralnega roka za izvršitev sankcije za prekršek. Glede na navedeno je pritožbeno sodišče ravnalo pravilno, da omenjenih 16 kazenskih točk, ki so bile izvršene po poteku relativnega zastaralnega roka za izvršitev prekrškovne sankcije, ni upoštevalo v skupnem seštevku kazenskih točk, ki jih je storilec dosegel v obdobju treh let s pravnomočnimi odločbami o prekrških in sklep sodišča prve stopnje spremenilo tako, da storilcu ni izreklo prenehanja veljavnosti vozniškega dovoljenja.

9. Vrhovno sodišče zato ugotavlja, da je pri izreku prenehanja veljavnosti vozniškega dovoljenja poleg dveh pogojev, navedenih v 7. točki obrazložitve te sodbe, potrebno upoštevati še tretji pogoj, to je, (iii) da so posamezne kazenske točke, ki jih sodišče upošteva v sklepu o prenehanju vozniškega dovoljenja v skupnem seštevku kazenskih točk, tudi (zakonito) izvršene. To pomeni, da morajo biti v skladu z določbo 138. člena ZIKS-1 (ki je glede na ZP-1

v zvezi z načinom izvršitve te stranske sankcije)

vpisane v evidenco kazenskih točk, vpis kazenskih točk, ki pomeni izvršitev te stranske sankcije, pa mora biti opravljen pred potekom relativnega zastaralnega roka za zastaranje izvršitve sankcije za prekršek iz 44. člena ZP-1.

10. Glede na navedeno je Vrhovno sodišče ugotovilo, da zahteva vrhovne državne tožilke za varstvo zakonitosti ni utemeljena in jo je na podlagi 425. člena ZKP v zvezi s 171. členom ZP-1 zavrnilo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.